সুরেন্দ্রনাথ মজুমদার

সুরেন্দ্রনাথ মজুমদার (১৮৩৮ – ১৫ অক্টোবর ১৮৭৮) ছিলেন ঊনবিংশ শতাব্দীর একজন বিশিষ্ট বাঙালি কবি ও নাট্যকার। তিনি মাইকেল মধুসূদন দত্ত এবং রবীন্দ্রনাথ ঠাকুরের মধ্যবর্তী সময়ে বাংলা কাব্যে নিজস্বতা বজায় রাখা অন্যতম প্রধান কবি। তাঁর রচিত মহিলা কাব্য বাংলা সাহিত্যের একটি উল্লেখযোগ্য সংযোজন।

 জন্ম ও পারিবারিক পরিচিতি 
সুরেন্দ্রনাথ মজুমদার ১৮৩৮ সালে তৎকালীন যশোর জেলার (বর্তমান বাংলাদেশের মাগুরা জেলা) জগন্নাথপুর গ্রামে জন্মগ্রহণ করেন। তাঁর পিতার নাম প্রসন্ননাথ মজুমদার ও মাতার নাম বামাসুন্দরী দেবী। তাঁর অনুজ দেবেন্দ্রনাথ মজুমদার ছিলেন শ্রীরামকৃষ্ণ পরমহংসের একজন বিশিষ্ট গৃহী ভক্ত এবং কবি।

 শিক্ষাজীবন 
সুরেন্দ্রনাথের বাল্যশিক্ষা গ্রামেই শুরু হয়। পরবর্তীকালে তিনি কলকাতায় এসে ফ্রি চার্চ ইনস্টিটিউশন, হেয়ার স্কুল ও ওরিয়েন্টাল সেমিনারিতে অধ্যয়ন করেন। প্রাতিষ্ঠানিক শিক্ষার পাশাপাশি তিনি স্বচেষ্টায় সংস্কৃত, ফারসি ও ইংরেজি ভাষায় বিশেষ ব্যুৎপত্তি লাভ করেছিলেন। দর্শনশাস্ত্রেও তাঁর গভীর অনুরাগ ও পাণ্ডিত্য ছিল।

 কর্মজীবন 
সুরেন্দ্রনাথের কর্মজীবন খুব একটা মসৃণ ছিল না। তিনি কলকাতার জোড়াসাঁকোর ঠাকুর পরিবারের এস্টেট বা জমিদারির সেরেস্তায় কিছুদিন চাকরি করেছিলেন। ব্যক্তিগত জীবনে তিনি ছিলেন খেয়ালি প্রকৃতির এবং কোথাও স্থির হয়ে কাজ করতে পারেননি। অসংযত জীবনযাপনের কারণে তিনি অকালে মৃত্যুবরণ করেন।"

 সাহিত্যকর্ম 
সুরেন্দ্রনাথ মজুমদার বাংলা সাহিত্যের সন্ধিক্ষণের একজন কবি। সমসাময়িক কবি বিহারীলাল চক্রবর্তীর মতো তিনিও গীতি-কবিতার ধারায় নিজস্ব অবদান রেখেছেন, তবে তাঁর প্রধান কীর্তি মহাকাব্যধর্মী বা আখ্যানমূলক রচনা। তিনি জেমস টড রচিত Annals and Antiquities of Rajasthan অবলম্বনে রাজস্থানের ইতিবৃত্ত রচনা করেন, যা তাঁর ঐতিহাসিক সচেতনতার পরিচয় দেয়।

তাঁর সর্বশ্রেষ্ঠ রচনা হলো মহিলা কাব্য। এই কাব্যে তিনি নারীদের মাতা, কন্যা এবং জায়া রূপে বন্দনা করেছেন। কাব্যটি দুটি খণ্ডে বিভক্ত; প্রথম খণ্ড ১৮৮০ সালে এবং দ্বিতীয় খণ্ড তাঁর মৃত্যুর পর ১৮৮৩ সালে প্রকাশিত হয়। অমিত্রাক্ষর ছন্দে রচিত হলেও এই কাব্যে গীতি-কবিতার আমেজ লক্ষ করা যায়। কাব্যটির ভূমিকায় অক্ষয়চন্দ্র সরকার কবির ভূয়সী প্রশংসা করেছিলেন। রবীন্দ্রনাথ ঠাকুর ও দ্বিজেন্দ্রনাথ ঠাকুরও তাঁর কবিত্বশক্তির প্রশংসা করেছেন। তাঁর কবিতায় ইন্দ্রিয়গাহ্য প্রেম এবং মানবীয় অনুভূতির সার্থক প্রকাশ ঘটেছে, যা সমসাময়িক বাংলা কবিতায় বিরল ছিল।

 প্রকাশিত গ্রন্থাবলি 
সুরেন্দ্রনাথ মজুমদারের জীবদ্দশায় ও মৃত্যুর পর প্রকাশিত উল্লেখযোগ্য গ্রন্থসমূহ হলো:

কাব্যগ্রন্থ
 ষড়ঋতু বর্ণন (১৮৫৬) - এটি তাঁর প্রথম প্রকাশিত কাব্য।
 সবিতাসুদর্শন (১৮৭০)
 ফুল্লরা (১৮৭০)
 বর্ষাবর্তন (১৮৭২)
 মহিলা (১ম খণ্ড- ১৮৮০, ২য় খণ্ড- ১৮৮৩)

অনুবাদ ও ইতিহাস
 রাজস্থানের ইতিবৃত্ত (১৮৭২-৭৩) - ৫ খণ্ডে প্রকাশিত।
 ভারতের ব্রিটিশ শাসন পরিদর্শন (১৮৬৯) - চৈত্রমেলা উপলক্ষে রচিত।

নাটক
 হামির (১৮৮১) - ঐতিহাসিক নাটক।

প্রবন্ধ ও অন্যান্য
 বিশ্ব-রহস্য (১৮৭৭)

এছাড়াও তিনি বিবিধার্থ সংগ্ৰহ, সমীরণ, চিকিৎসাতত্ত্ব বিজ্ঞান এবং নলিনী পত্রিকায় নিয়মিত লিখতেন।

 মৃত্যু 
প্রতিভাবান এই কবি মাত্র ৪০ বছর বয়সে ১৮৭৮ সালের ১৫ অক্টোবর পরলোকগমন করেন।

 তথ্যসূত্র 

বিষয়শ্রেণী:১৮৩৮-এ জন্ম
বিষয়শ্রেণী:১৮৭৮-এ মৃত্যু
বিষয়শ্রেণী:উনিশ শতকের বাঙালি কবি
বিষয়শ্রেণী:বাঙালি নাট্যকার
বিষয়শ্রেণী:যশোর জেলার ব্যক্তি
বিষয়শ্রেণী:মাগুরা জেলার ব্যক্তি
বিষয়শ্রেণী:বাঙালি অনুবাদক